CELEX: 32013D0050
Language: sk
Date: 2013-01-22 00:00:00
Title: 2013/50/EÚ: Vykonávacie rozhodnutie Komisie z  22. januára 2013 , ktorým sa povoľuje rozšírenie používania semena šalvie ( Salvia hispanica ) ako novej zložky potravín v súlade s nariadením Európskeho parlamentu a Rady (ES) č. 258/97 [oznámené pod číslom C(2013) 123]

24.1.2013   
            
            
               SK
            
            
               Úradný vestník Európskej únie
            
            
               L 21/34
            
         
      VYKONÁVACIE ROZHODNUTIE KOMISIE
   
   z 22. januára 2013,
   ktorým sa povoľuje rozšírenie používania semena šalvie (Salvia hispanica) ako novej zložky potravín v súlade s nariadením Európskeho parlamentu a Rady (ES) č. 258/97
   [oznámené pod číslom C(2013) 123]
   (Iba anglické znenie je autentické)
   (2013/50/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 258/97 z 27. januára 1997 o nových potravinách a nových prídavných látkach (1), a najmä na jeho článok 7,
   keďže:
   
               (1)
            
            
               Rozhodnutím Komisie 2009/827/ES (2) sa v súlade s nariadením (ES) č. 258/97 povolilo uvedenie semena šalvie (Salvia hispanica) na trh ako novej zložky potravín na používanie v pekárenských výrobkoch s maximálnym obsahom 5 % semien šalvie (Salvia hispanica).
            
         
               (2)
            
            
               Dňa 14. apríla 2011 spoločnosť The Chia Company požiadala príslušné orgány Spojeného kráľovstva o rozšírenie používania semena šalvie na trhu ako novej zložky potravín. Spoločnosť konkrétne požiadala o možnosť používať v niektorých kategóriách potravín až do 10 % semien šalvie a o možnosť predaja balených semien šalvie s odporúčaným denným príjmom do 15 g.
            
         
               (3)
            
            
               Príslušný orgán Spojeného kráľovstva na posudzovanie potravín vydal 16. marca 2012 prvotnú hodnotiacu správu. V uvedenej správe dospel k záveru, že rozšírenie používania semien šalvie na navrhované kategórie potravín spĺňa kritériá stanovené v článku 3 ods. 1 nariadenia (ES) č. 258/97.
            
         
               (4)
            
            
               Komisia 26. marca 2012 zaslala prvotnú hodnotiacu správu všetkým členským štátom.
            
         
               (5)
            
            
               Odôvodnené námietky sa vzniesli v rámci 60-dňovej lehoty stanovenej v druhom pododseku článku 6 ods. 4 nariadenia (ES) č. 258/97, najmä v súvislosti s možným nedostatkom toxikologických údajov. Dodatočné vysvetlenia žiadateľa zmiernili tieto obavy členských štátov a Komisie. Preto sa potvrdilo, že kritériá stanovené v článku 3 ods. 1 nariadenia (ES) č. 258/97 sú splnené.
            
         
               (6)
            
            
               Podľa článku 7 ods. 1 nariadenia (ES) č. 258/97 by sa malo prijať vykonávacie rozhodnutie na povolenie rozšírenia používania semien šalvie ako novej zložky potravín.
            
         
               (7)
            
            
               Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
            
         PRIJALA TOTO ROZHODNUTIE:
   Článok 1
   Semeno šalvie (Salvia hispanica) špecifikované v prílohe I sa môže umiestniť na trh v Únii ako nová zložka potravín na účely použitia uvedené v prílohe II.
   Semeno šalvie (Salvia hispanica) sa môže predávať samostatne konečnému spotrebiteľovi iba balené.
   Článok 2
   Označenie semena šalvie (Salvia hispanica) povoleného týmto rozhodnutím v označení potravín, ktoré ho obsahujú, je „semená šalvie (Salvia hispanica)“.
   Dodatočné označenie balených semien šalvie (Salvia hispanica) sa vyžaduje na účely informovania spotrebiteľa, že maximálny denný príjem je 15 g.
   Článok 3
   Toto rozhodnutie je určené spoločnosti The Chia Company, 262-276 Lorimer Street, Port Melbourne, VIC 3207 Austrália.
   
      V Bruseli 22. januára 2013
      
         
            Za Komisiu
         
         Tonio BORG
         
         
            člen Komisie
         
      
   
   
      (1)  Ú. v. ES L 43, 14.2.1997, s. 1.
   
      (2)  Ú. v. EÚ L 294, 11.11.2009, s. 14.
   
      PRÍLOHA I
      
         ŠPECIFIKÁCIA SEMENA ŠALVIE (SALVIA HISPANICA)
      
      
         Opis
      
      Šalvia (Salvia hispanica) je letná jednoročná bylina, ktorá patrí do čeľade Labiatae.
      Semeno sa po zozbieraní čistí mechanicky. Kvety, listy a ostatné časti rastliny sa odstránia.
      
         Typické zloženie semena šalvie
      
      
                  Sušina
               
               
                  91 – 96 %
               
            
                  Bielkovina
               
               
                  20 – 22 %
               
            
                  Tuk
               
               
                  30 – 35 %
               
            
                  Sacharidy
               
               
                  25 – 41 %
               
            
                  Vláknina (hrubá vláknina (1))
               
               
                  18 – 30 %
               
            
                  Popol
               
               
                  4 – 6 %
               
            
         (1)  Hrubá vláknina je súčasť vlákniny zložená najmä z nestráviteľnej celulózy, pentozanov a lignínu.
   
   
      PRÍLOHA II
      
         POUŽITIE SEMENA ŠALVIE (SALVIA HISPANICA)
      
      
                  Pekárenské výrobky
               
               
                  najviac 10 %
               
            
                  Raňajkové cereálie
               
               
                  najviac 10 %
               
            
                  Ovocné, orechové a semenné zmesi
               
               
                  najviac 10 %
               
            
                  Balené semená šalvie predávané samostatne
               
               
                  najviac 15 g za deň